Ο **Αλεσάντρ Ντεσαπέλ** (γαλλικά: *Alexandre Louis Honore Lebreton Deschapelles*, 7 Μαρτίου 1780 – 27 Οκτωβρίου 1847) ήταν Γάλλος και πιθανόν υπήρξε ο δυνατότερος σκακιστής στον κόσμο μετά τον θάνατο του Φρανσουά-Αντρέ Φιλιντόρ και πριν την ήττα του από τον μαθητή του Λουί ντε λα Μπουρντοναί. Θεωρήθηκε ανεπίσημος παγκόσμιος πρωταθλητής στο σκάκι περίπου από το 1800 έως το 1820.

Καταγωγή
--------

Οι γονείς του ήταν ο Κόμης Λουί Γκατιέν Λε Μπρετόν, που γεννήθηκε στη Νέα Ορλεάνη της Λουιζιάνας το 1741, και η Μαρί Φρανσέζ Ζενεβιέβ από το Μπεζιέρ στο νότιο τμήμα της Γαλλίας. Ο Λουί Γκατιέν υπηρέτησε ως αξιωματικός σε ένα σύνταγμα δραγόνων και αργότερα μέσω της επιρροής του στενού του φίλου και μέλλοντα ναυάρχου Λατούς-Τρεβίλ, έγινε αξιωματικός της βασιλικής αυλής με διαμερίσματα πλάι σε αυτά του βασιλιά στο Παλάτι των Βερσαλλιών. Εκεί κοντά σε ένα χωριό, την 7η Μαρτίου του 1780, γεννήθηκε ο Αλεσάντρ Ντεσαπέλ.

Στρατιωτική καριέρα
-------------------

Αποφασίστηκε ότι ο Αλεσάντρ πρέπει να ξεκινήσει μια στρατιωτική καριέρα και έτσι τον έστειλαν στη φημισμένη στρατιωτική ακαδημία της Βρυέννης. Δεδομένου ότι η επιρροή του προστάτη τους Λατούς-Τρεβίλ σταμάτησε το 1791 και ο τρόμος άρχισε να βασιλεύει στη Γαλλία, ο Λουί Γκατιέν αποφάσισε να μεταναστεύσει στη Γερμανία με τη σύζυγό του και τις δύο αδελφές του Αλεσάντρ. Λίγο μετά την αποδημία του πατέρα του, ο Αλεσάντρ Ντεσαπέλ έπρεπε να φύγει από τη Βρυέννη και να ενταχθεί στο στρατό της Γαλλικής Δημοκρατίας. Υπηρετώντας ως στρατιώτης στο στρατό του Ναπολέοντα, ο Ντεσαπέλ έχασε το δεξί του χέρι στη μάχη και πήρε στη συνέχεια το παρατσούκλι "ο μονόχειρας". Είχε επίσης ένα τεράστιο τραύμα από σπάθη κατά μήκος όλου του προσώπου του, το οποίο προκαλούσε τη φρενολογία στους λάτρεις της εποχής του να υποστηρίζουν ότι το "κρανιακό τραύμα σπάθης" ήταν υπεύθυνο για την εκπληκτική του ικανότητα στο σκάκι.

Καριέρα στο σκάκι και άλλα παιχνίδια
------------------------------------

Ο Ντεσαπέλ είχε μια απίστευτη ικανότητα γενικά στα παιχνίδια. Τρεις μήνες μετά την εκμάθηση των κινήσεων της *Πολωνικής Ντάμας*, νίκησε τον Γάλλο πρωταθλητή του παιχνιδιού, και ισχυρίστηκε ότι είχε μάθει όλες τις γνώσεις του στο σκάκι μόλις σε τέσσερις ημέρες.

Ήταν ο δάσκαλος του Ζακ Φρανσουά Μωρέ και αργότερα, το 1820, δέχτηκε ως μαθητή του τον Λουί ντε λα Μπουρντοναί. Δύο χρόνια αργότερα, μετά τις ήττες του από τον Τζον Κόχραν και τον Γουίλιαμ Λιούις, ο Ντεσαπέλ στράφηκε στα παιχνίδια της τράπουλας (το *Ντεσαπέλ κουπ* στο Μπριτζ έχει πάρει το όνομά του). Επιστρέφοντας στους διαγωνισμούς σκακιού στα μέσα της δεκαετίας του 1830, ο Ντεσαπέλ συνέχισε το "σήμα κατατεθέν" του, να δίνει πάντα "πλεονεκτήματα" τους αντιπάλους του (βλ. Χάντικαπ σκακιού).

Λέγεται ότι κάποια φορά ο Ντεσαπέλ ζήτησε από έναν αντίπαλό του να παίξουν μια παρτίδα στοιχηματίζωντας χρήματα, εκείνος του δήλωσε: "η θρησκεία μου μού απαγορεύει να παίζω για χρήματα" και ο Ντεσαπέλ του απάντησε: "η δική μου μού απαγορεύει να είμαι παράλογος!"

Ο Ντεσαπέλ πέθανε στο Παρίσι στις 27 Οκτωβρίου 1847.

Παραπομπές
----------

1. 1 2  Εθνική Βιβλιοθήκη της Γερμανίας, Κρατική Βιβλιοθήκη του Βερολίνου, Βαυαρική Κρατική Βιβλιοθήκη, Εθνική Βιβλιοθήκη της Αυστρίας: (Γερμανικά, Αγγλικά) *Gemeinsame Normdatei*. Ανακτήθηκε στις 27  Απριλίου 2014.
2. 1 2  Georges Bischoff, Georges Foessel, Christian Baechler: «Nouveau dictionnaire de biographie alsacienne» (Γαλλικά) 1982. deschapelles-alexandre-louis-honore-lebreton. Ανακτήθηκε στις 9  Οκτωβρίου 2017.
3. ↑  *death certificate*.
4. ↑  age-echecs.fr/deschapelles-4-caveau.html.
5. ↑  Czoelner, Robert (2011). *Alexandre Honoré Deschapelles*. US: Create Space. σελ. 112. ISBN 978-1-4609-6333-3.
6. ↑  Walker, George (1850). *Chess and Chess-Players: Deschapelles "The Chess-King"*. London: Charles J. Skeet. Ανακτήθηκε στις 6 Μαΐου 2014.
7. ↑  Hooper, David· Whyld, Kenneth (1992). *The Oxford Companion to Chess* (2η έκδοση). Oxford University Press. σελ. 256. ISBN 0-19-866164-9.

Πηγές
-----

* Winter, Edward G. επιμ. (1981). *World chess champions*. ISBN 0-08-024094-1.
* Baudrier, Pierre (2011, 4ο τρίμηνο). «Insurgés et forces de l'ordre en 1832. Alexandre Deschapelles». *Δελτίο Συλλόγου Ιστορίας και Αρχαιολογίας του 20ού διαμερίσματος του Παρισιού* (N° 50): 7–27.

Εξωτερικοί σύνδεσμοι
--------------------

* «Alexandre Deschapelles». chessgames.com. Ανακτήθηκε στις 6 Μαΐου 2014.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 356333
* ISNI: 0000 0000 7729 567X
* GND: 10046789X
* BNF: cb103919902 (data)

 |

 |